Tómstundanefnd Borgarbyggðar óskar eftir ábendingum Tómstundanefnd Borgarbyggðar vinnur nú að stefnumótun í tómstundamálum fyrir Borgarbyggð og leggur nefndin mikla áherslu á að fá íbúa til liðs við sig . Tillögur frá íbúafundi 1. september sl. hafa því verið settar í eitt skjal sem er nú birt á heimasíðu Borgarbyggðar . Tómstundanefndin óskar eftir athugasemdum , tillögum , vangaveltum og hverju því sem fólki kann að detta í hug við lesturinn . Skjalið mun vera opið í 10 daga , frá deginum í dag og til og með mánudeginum 26. september . Mun þá nefndin fara yfir allar tillögur og leggja drög að textaskjali sem mun birtast á síðunni 10. október og er þá aftur óskað eftir athugasemdum . Að því loknu verður lögð lokahönd á stefnumótunarskjalið og síðan kynnt á fundi sem haldinn verður um miðjan nóvember .